da da da da da da sv da da da da da da da da da da da en da da da da da da da da da da da en en
Flot come back af førsteholdet, der slog mestrene med 93 point – junior fik sig gennembrud - Svanholm Cricketklub
Onsdag d. 2. juni 2021 kl. 10:36 af Henrik Pfaff
Nederlaget mod Ishøj i sidste uge havde ikke påvirket førsteholdet, da vi hjemme i det skønneste vejr havde besøg af de danske mestre Skanderborg, der har slået KB hjemme i år.
Gærdespillet var optimistisk fra første færd, især Hamid Shah, der lagde ud med en firer på første bold.
Tre fald fra Jonas Henriksen, Musa Mahmood og Toby Adams betød, at vi var 3 mand nede for 67 i den 22. over, da Zishan Shah kom ind til broder Hamid og sammen hævede de i raskt tempo til 123 i den 34. over, før Zishan slog på tværs på en flyvende bold, som dommeren - modsat Zishan - ikke syntes var for høj.
Det gav plads til Mads Henriksen (42 på samme antal bolde). Hamid måtte forlade valpladsen med en benskade, kom ind igen senere, men tydeligt besværet og blev hurtigt grebet ud for 74 på 94 bolde og deltog ikke senere i kampen. Skanderborgs spinnerangreb bekom ham tilsyneladende vel.
Hamid i majestætisk stil
Hamid var en ud af tre spillere, der under Svanholm-Skanderborg blev skadet og man så to mand med løbere . Her forsøger Rizwan fra Skanderborg at rette ud på Hamid
Saud Munir var oplagt fra første færd (35) og vi endte med 213 for 8 på den 50 overe.
Inden kampen regnede vi med, at vi skulle lave mindst 200 plus for at være konkurrencedygtige – Skanderborg batter til nr. 10 og uden en af hovedkasterne Hamid Shah og den sygemeldte Toqeer Ahmed var kasteangrebet ikke det sædvanlige.
Men det blev det ikke dårligere af. Mads kastede 9 overe for 27 og makkeren, Saud Munir, der virkelig havde sat sig selv op til dåd, fjernede den ene åbner i første over, kastede tre maiden overe i træk og endte med 2/14.
Markspillet fungerede perfekt, flotte stopninger og greb – alderspræsidenten kastede sig rundt i marken som en ilter hoppe. Anføreren roterede rundt med kasterne Mati Malik, Asad Shah, Jonas Henriksen 2/14 og ikke mindst Abdullah Mahmood, hvis offspinnere indbragte ham 4 gærder for 21- Skanderborg ude for 120 i den 39. over.
Fire gærder i en kamp fik Abdullah Mahmood, her i aktion - ikke hverdagskost
Aden Aftabs store weekend
Et nyt voldsomt kollaps for andetholdet truede, da holdet lørdag mødte Kolding hjemme.
Kolding har ikke mindre en to stikarmskastere, som dommerne bare står og beundrer og det kunne de første fire- fem ikke klare. 4 ude for 13, 5 for 45.
Raja gør det ikke nemt for sig selv i andeholdskampen mod Kolding
Hjælpen kom fra et helt ubeskrevet kort Aden Aftab, en af Aftab Ahmeds trillinger. De andre er Bilal Aftab, der lavede 21, mens den tredje er en dygtig bokser. Tilbage til Aden, der efter en start, der så nervøs ud, accelererede og spillede den dejligste halvleg fuld af lækre drives. Han modtog 102 bolde – på den første halvdel lavede han vel omkring 10 og endte med 84 not out. Stor ros til Husnain Khalid, der som ottende gærde holdt stand og hjalp Aden til at hæve fra 66 til 127 og sidste manden, Ehsan Karimi, der adlød ordre og holdt Aftab inde, så vi endte med 177.
Her er Aden i gang med sin halvleg
Aden Aftab modtager hyldest for sit livs topnotering
Samme Karimi fik som sædvanlig bid i starten (2/24), Bilal Aftab 3 for 22, mens Husnain Khalid (2/2) og Said Alam 2/3 ryddede op i halen. Kolding sluttede med 51.
Tredieholdet lider under adskillige afbud på de to øverste hold (og sig selv), hvor sygdom og eksamenslæsning giver fravær. Det går ud over det tredje hold, der mødte AB II på bane 2 samtidig med førsteholdet spillede mod Skanderborg. Havde vi haft fem duelige kastere kunne det være gået meget bedre. De normale fire klarede det udmærket, Ehsan Karimi flotte 4/14 og Aden Aftab 2/33.
Mens de øvrige raslede, fortsatte Aden Aftab, der dagen forinden havde sat personlig scoringsrekord, og lavede 76 not out, men det var ikke nok for AB havde indledt med 190 og vi endte med 177/6.
Mod KB på søndag.
En voldsomt vigtig kamp i elitedivisionen sker på søndag ude mod KB. Andetholdet spiller lørdag hjemme mod Husum og tredieholdet søndag hjemme mod Køge.